Haldor Topsøe

Haldor Frederik Axel Topsøe (født 24. maj 1913 i København, død 20. maj 2013) var en dansk civilingeniør, erhvervsleder og grundlægger af Haldor Topsøe A/S. Han var ældste søn af kaptajn Flemming Topsøe (1885–1954) og Hedvig Sofie Topsøe (1888-1961), gift med Inger Topsøe (født Veng Kunst, 1913-2008). Haldor Topsøe, der er opkaldt efter sin farfar krystallografen Haldor Topsøe, 
fik fire børn. Han modtog den 9. april 2008 Storkorset til Dannebrogordenen.

I starten af maj 2013 brækkede han hoften efter et fald og blev indlagt, hvilket i første omgang betød, at han måtte aflyse sin 100 års fødselsdag. Han afgik ved døden 20. maj 2013, blot 4 dage før sin 100-års fødselsdag.

Karriere 
Han blev student fra Frederiksberg Gymnasium 1931, hvorefter han sideløbende studerede fysik under Niels Bohr og kemi på Danmarks Tekniske Højskole. Han blev cand.polyt. i 1936, hvor han også giftede sig med Inger Topsøe. Haldor Topsøe, som var civilingeniør i kemi, begyndte sin karriere som medarbejder på Aarhus Oliefabrik AS 1936-39, inden han i 1940 med sit firma Haldor Topsøe A/S etablerede sig som rådgivende ingeniør i Kongens Lyngby inden for kemisk industri med speciale i heterogen katalyse. Virksomheden blev udvidet med et produktionsanlæg i Frederikssund i 1958 og senere et produktionsanlæg i Houston, USA.

I slutningen af 50'erne eksperimenterede Topsøe med fremstilling af silicium til halvledere i kælderen i sit hjem, og i 1959 grundlagde han virksomheden Topsil i 1959. En egentlig produktion blev startet i et hjørne af fabrikken i Danmark, og der blev forsket i float zone silicium. Topsil blev senere børsnoteret, men blev afnoteret i 2016.

Haldor Topsøe fortsatte som eneejer af Haldor Topsøe A/S til 1972, hvor italienske Snamprogetti overtog 50% af aktierne. I 2007 købte Haldor Topsøe virksomheden tilbage, og i dag er virksomheden 100% ejet af Topsøe-familien.

Ved siden af sin egen virksomhed beklædte Haldor Topsøe flere bestyrelsesposter, bl.a. var han formand for SAS' bestyrelse fra 1968 og for SAS Invest A/S fra 1971. Han var også medlem af bestyrelsesrådet for A/S Jens Villadsens Fabriker og af bestyrelsen for A/S Villaco fra 1951, af bestyrelsen for Kampmann, Kierulff & Saxild A/S og Incentive A/S, af bestyrelsesrådet for A/S De forenede Bryggerier og af kontrolkomiteen for Haand i Haand-koncernen fra 1967, af bestyrelsen for Philips Industri og Handels A/S fra 1970 og formand i bestyrelsen for A/S Det Danske Luftfartselskab.

Han blev i 1968 udnævnt til æresdoktor ved Aarhus Universitet, i 1969 ved Danmarks Tekniske Universitet og i 1986 ved Chalmers tekniska högskola i Göteborg. I 1985 modtog han Det Kgl. Danske Videnskabernes Selskabs guldmedalje og i 1991 fik han den prestigefyldte amerikanske ingeniørpris Hoover Medal. Desuden har han siden 1951 været medlem af Akademiet for de Tekniske Videnskaber i Danmark samt tilsvarende organisationer i Sverige (Kungliga Ingenjörsvetenskapsakademien) og USA. Han var med i Atomenergikommissionen fra 1955. I 1999 blev han af Ingeniørforeningen i Danmark udnævnt til "Århundredets Ingeniør". Han har skrevet Danmarks Produktionsliv omkring 1935 (tildelt G.A. Hagemanns Guldmedalje 1944).

Han ejede Frydenlund ved Vedbæk.

Hædersbevisninger
1944 G.A. Hagemanns Guldmedalje fra Danmarks Tekniske Universitet
1968 Æresdoktor i filosofi, Århus Universitet
1969 Æresdoktor Danmarks Tekniske Universitet
1982 C.F. Tietgen-medaljen
1984 Queen's medal for Meritorious Services
1984 Æresmedlem af Dansk Ingeniørforening
1985 Royal Academy of Sciences Gold Medal
1986 Æresdoktor Chalmers tekniska högskola
1988 Ordre National de la Légion d’Honneur
1989 Francis New Memorial Medal
1991 Hoover Medal
1992 Trade Union of Danish Technicians’ Technology- and Environment Prize
1996 Order of Intellectual Capacity, Marokko
1997 Eminent Chemical Engineer Award, Delhi, Indien
1999 "Århundredets Ingeniør", Ingeniøren
2003 Æresprofessor på Ruslands Videnskabsakademi
2007 Grove Memorial Medal for forskning i brændselscelleteknologi
2008 Julius Thomsens Guldmedalje fra Danmarks Tekniske Universitet
2008 Ridder af Dannebrog, Storkorset
2008 Winthrop-Sears Medal
2009 Berlingske Tidendes Pris
2013 Storkorset af Finlands Lejons orden

Bibliografi

Kilder 
 Kraks Blå Bog 1974
 Kraks Blå Bog 2012-2013

Referencer

Eksterne henvisninger 
 

Erhvervsfolk fra Danmark
Godsejere fra Danmark
Ingeniører fra Danmark
Danskere i 1900-tallet
Medlemmer af Akademiet for de Tekniske Videnskaber
Medlemmer af Kungliga Ingenjörsvetenskapsakademien
Storkors af Dannebrog
Personer i Kraks Blå Bog (afdøde)
Personer i Dansk Biografisk Leksikon
Æresdoktorer ved Danmarks Tekniske Universitet
Æresdoktorer ved Aarhus Universitet
Æresdoktorer
Alumni fra Danmarks Tekniske Universitet
Haldor Topsøe A/S